Бэчыжь Лейлэ ДАХ-м егъэлъапIэ
Филологие щIэныгъэхэм я доктор, КъШКъУ-м и профессор, КъШР-м и ТхакIуэхэм я союзым и гуащэ, Гуманитар къэхутэныгъэхэмкIэ Къэрэшей-Шэрджэс институтым и адыгэ къудамэм и унафэщI, ЩIДАА-м и вице-президент Бэчыжь Лейлэ Iэбубэчыр и пхъум къыщалъхуа махуэм ирихьэлIэу хуагъэфэщащ Дунейпсо Адыгэ Хасэм и ЩIыхь тхылъымрэ бгъэхэIу дамыгъэмрэ.
Лейлэ. 1955 гъэ Лейлэ. 1968 гъэ ДАХ-м и саугъэт нэхъ лъапIэ дыдэр адыгэ бзылъхугъэ пщIэшхуэ зиIэм Черкесск хуашащ, и махуэшхуэмкIи ехъуэхъуащ Дунейпсо Адыгэ Хасэм и ГъэзэщIакIуэ гупым хэт, Къэбэрдей Адыгэ Хасэм и тхьэмадэ, ЩIДАА-м и вице-президент, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, Гуманитар къэхутэныгъэхэмкIэ Къэбэрдей-Балъкъэр щIэныгъэ институтым и лэжьакIуэ Хъуажь Фахъри сымэ. ЗэIущIэ гуапэм хэтащ Урысей Федерацэм щыпсэу адыгэхэм я лъэпкъ-щэнхабзэ автономием и тхьэмадэ Уэхъутэ Александр, КъШР-м и цIыхубэ усакIуэ Шыбзыхъуэ Ларисэ сымэ, нэгъуэщIхэри.
Дуней псом къыщацIыху литературовед, критик, шэрджэс, абазэ, нэгъуей, къэрэшей литературэхэр щызэпкърих тхылъ куэд дыдэ зи Iэдакъэ къыщIэкIа Бэчыжь Лейлэ лъэпкъым и къэкIуэнум гуащIафIэу зэрыхуэлажьэм щхьэкIэ ДАХ-м хуищIа гулъытэм фIыгъуэ къыхудэкIуэну, ди лъэпкъым и зыужьыныгъэм иджыри куэдрэ хуэлэжьэну хъуэхъуащ ХьэфIыцIэр икIи ДАХ-м и тхьэмадэ Сэхъурокъуэ Хьэутий и фIыщIэ псалъэхэр жриIэжащ.
Лъэпкъыр ипэкIэ зыгъэкIуэтэн, хабзэр, бзэр, щэнхабзэр, литературэр зыхъумэн, зезыгъэужьын куэд адыгэм къыщIэхъуэну, езыр зэрагъэгушхуа саугъэт лъапIэр зыхуэфэщэн IэщIагъэлIхэр къыдэкIуэтеину Тхьэм елъэIуащ Бэчыжь Лейлэ икIи къыхуагъэфэща псом и теплъэкIи, и купщIэкIи иригъэлъэпIэкI ДАХ-м и ЩIыхь тхылъымрэ медалымрэ хуабжьу зэрыщыгуфIыкIар къыхигъэщащ. Абы тет дамыгъэм — Сосрыкъуэ мафIэр къызэрихьыжар — мыхьэнэшхуэ зэриIэм гу лъитэри, лъэпкъым и жьэгу мафIэр зэхэмыкIыжу, зиузэщI зэпыту псэуну хъуэхъуащ.
Бэчыжь Лейлэ и пшыхь дахэм хэтахэр: Уэхътэ Александр, Шыбзыхъуэ Ларисэ, ХьэфIыцIэ Мухьэмэд, езы Лейлэ, хъуажь Фахъри, Лъхукъуэщауэ Хьэбас.
НэщIэпыджэ Замирэ.
